b'\n_START_ARTICLE_\nMI11\n_START_PARAGRAPH_\n\xe2\x80\x9eMI11\xe2\x80\x9c\xc2\xa0\xe2\x80\x93 atviras ir nepriklausomas profesionaliai dirbantis Vilniaus teatras. Teatras \xe2\x80\x9eMI11\xe2\x80\x9c\xc2\xa0\xe2\x80\x93 tai alternatyva tiek u\xc5\xbedaroms teatro specialybi\xc5\xb3 absolvent\xc5\xb3 trup\xc4\x97ms, tiek m\xc4\x97g\xc4\x97ji\xc5\xa1kiems teatrams populiari\xc4\x85ja \xc5\xa1io \xc5\xbeod\xc5\xbeio prasme. Vienas i\xc5\xa1 pagrindini\xc5\xb3 \xc5\xa1io teatro siekiam\xc5\xb3 i\xc5\xa1skirtini\xc5\xb3 bruo\xc5\xbe\xc5\xb3\xc2\xa0\xe2\x80\x93 teatro ir kino kry\xc5\xbeminimas.\n_START_SECTION_\nIstorija\n_START_PARAGRAPH_\n\xc4\xaekurtas 2011\xc2\xa0m. baland\xc5\xbeio 3 d. Teatro \xc4\xafk\xc5\xabr\xc4\x97jas, vadovas re\xc5\xbeisierius Mikhail Mitronin, kino re\xc5\xbeis\xc5\xabros kurs\xc4\x85 baig\xc4\x99s pas Vladimir\xc4\x85 Chotinenko Maskvoje. Savo k\xc5\xabrybin\xc4\xaf keli\xc4\x85 teatras studija \xe2\x80\x9eMI11\xe2\x80\x9c prad\xc4\x97jo studijiniais paruo\xc5\xa1iamaisiais aktorinio meistri\xc5\xa1kumo mokymais ir bandomaisiais spektakliais pagal V. \xc5\xa0ekspyro ir V. Nabokovo k\xc5\xabryb\xc4\x85. Pirmuoju vie\xc5\xa1ai rodomu spektakliu tapo \xe2\x80\x9eVienas absoliu\xc4\x8diai laimingas kaimas\xe2\x80\x9c (pagal Boriso Vachtino to paties pavadinimo apsakym\xc4\x85), sulauk\xc4\x99s palanki\xc5\xb3 publikos ir teatro kritik\xc5\xb3 vertinim\xc5\xb3 bei s\xc4\x97kmingai rodomas nuolatiniame teatro repertuare. Per trejus gyvavimo metus MI11 pakviet\xc4\x97 dar \xc4\xaf dvi premjeras: judesio spektaklio Man tik patinka skraidyti\xe2\x80\x9c (pagal Ri\xc4\x8dardo Bacho \xe2\x80\x9eD\xc5\xbeonatanas Livingstonas \xc5\xbduv\xc4\x97dra\xe2\x80\x9c, re\xc5\xbe. Elinga Noreikait\xc4\x97) ir \xe2\x80\x9eViskas apie Iev\xc4\x85\xe2\x80\x9c (pagal Janu\xc5\xa1o Vi\xc5\xa1nevskio 5 apsakymus).\n_START_SECTION_\nStudija\n_START_PARAGRAPH_\n\xe2\x80\x9eMI11\xe2\x80\x9c \xc5\xa1iuo metu ruo\xc5\xa1ia dar du spektaklius, kuri\xc5\xb3 vienas bus skirtas vaikams. Teatras ple\xc4\x8diasi ir yra atviras naujiems aktoriams ir re\xc5\xbeisieriams. Be to, teatro nariai aktyviai dalyvauja ir kitoje veikloje (edukaciniai teatro u\xc5\xbesi\xc4\x97mimai stovyklose, socialiniai ir neformaliojo \xc5\xa1vietimo projektai).\n_START_SECTION_\nSal\xc4\x97\n_START_PARAGRAPH_\nTeatras \xc4\xafsik\xc5\xabr\xc4\x99s \xc4\xafrengtoje sal\xc4\x97je Vilniaus Pranci\xc5\xa1kon\xc5\xb3 R\xc5\xabmuose, buvusioje erdvioje skliautuotoje Pranci\xc5\xa1kon\xc5\xb3 vienuolyno bibliotekoje (Trak\xc5\xb3 g. 9/1, Vilnius). \xc4\xaedomu tai, kad \xc5\xa1ioje sal\xc4\x97je Vilniuje prad\xc4\x97ti rodyti pirmieji teatro vaidinimai lietuvi\xc5\xb3 kalba, kai \xc5\xa1iuose r\xc5\xabmuose buvo J. Montvilos remiamos \xc4\xafvairios visuomenin\xc4\x97s lietuvi\xc5\xa1kos kult\xc5\xabros ir labdaros organizacijos. Teatro patalpose vyksta ir kit\xc5\xb3 organizacij\xc5\xb3 pasirodymai, bei teatro festivali\xc5\xb3 renginiai.'